ธนาคารกลางสหรัฐ (เฟด) มีมติ 8-2 ปรับลดอัตราดอกเบี้ยระยะสั้น 0.25% สู่ระดับ 1.50-1.75% - FINNOMENA
ธนาคารกลางสหรัฐ (เฟด) มีมติ 8-2 ปรับลดอัตราดอกเบี้ยระยะสั้น 0.25% สู่ระดับ 1.50-1.75%
31 ต.ค. 2562

ธนาคารกลางสหรัฐ (เฟด) มีมติ 8-2 ปรับลดอัตราดอกเบี้ยระยะสั้น 0.25% สู่ระดับ 1.50-1.75% ในการประชุมเมื่อคืน ซึ่งถือเป็นการปรับลดครั้งที่ 3 ติดต่อกันของปีนี้
เฟดคนที่โหวตสวนได้แก่ นายเอริค โรเซนเกรน ประธานเฟด สาขาบอสตัน และนางเอสเธอร์ จอร์จ ประธานเฟด สาขาแคนซัส ซิตี้ ซึ่งเห็นตรงกันว่าเฟดควรคงดอกเบี้ยในครั้งนี้ไปก่อน ขณะที่ นายเจมส์ บูลลาร์ด ประธานเฟด สาขาเซนต์หลุยส์ กลับมาสนับสนุนให้เฟดลดอัตราดอกเบี้ย 0.25% ต่างจากการประชุมครั้งก่อนที่โหวตให้ลดดอกเบี้ย 0.50% ทันที
ใน Statement ของการประชุม FOMC ครั้งนี้ ถอดประโยคว่า “act as appropriate to sustain the expansion.” ออกไป ซึ่งเป็นการส่งสัญญาณว่า นี่คือการลดดอกเบี้ยครั้งสุดท้าย เพื่อการันตีวัฎจักรเศรษฐกิจที่เฟดใช้คำการปรับลดดอกเบี้ยช่วงนี้ว่า เรียกว่า ““midcycle adjustment” โดยนายเจอโรม พาวเวล ประธานเฟด ก็ออกมาแถลงว่า นโยบายการเงินในตอนนี้เมื่อเทียบกับสถานการณ์เศรษฐกิจถือว่าเหมาะสมแล้ว
ไปดู Fed Fund Futures ก็พบว่า ตลาดลดโอกาสที่เฟดจะปรับดอกเบี้ยลงอีกในการประชุมครั้งถัดไปเดือน ธ.ค. จากเดิมสัปดาห์ที่แล้วโอกาสอยู่ที่ 28.4% ลดลงเหลือ 19.2% ณ ตอนนี้ ก็สะท้อนว่า ตลาดเริ่มกลับมาเชื่อเฟดมากขึ้น (อันนี้เป็นสิ่งที่ดี)
ไปดูว่าตลาดทุนตอบรับอย่างไรกันบ้าง
Dow Jones ปิดบวก +115.27 จุด หรือ 0.43%
S&P500 ปิดบวก +9.88 จุด หรือ 0.33%
NASDAQ ปิดบวก +27.12 จุด หรือ 0.33%
สร้างจุดสูงสุดใหม่กันหมด
ไปดูที่ตลาดตราสารหนี้
US Treasury 2Y Yield ลงมาอยู่ที่ 1.612%
US Treasury 10Y Yield ลงมาอยู่ที่ 1.787%
US Treasury 30Y Yield ลงมาอยุ่ที่ 2.269%
Inverted Yield Curve หายไปตั้งแต่เดือนก.ย.แล้ว แต่ Bond Yield ก็ยังห่างจากจุดต่ำสุดของปีอยู่ไม่เท่าไหร่ สะท้อนว่า นักลงทุนยังเชื่อเฟดจะไม่สามารถปรับเพิ่มอัตราดอกเบี้ยได้อย่างน้อยๆก็ภายในระยะสั้น 3-6 เดือนข้างหน้า
ฝั่งราคาทอง เรียกว่า แทบจะไม่ตอบสนองต่อผลการประชุมรอบนี้ ยังเทรดอยู่ที่ $1,496 ไม่สามารถยืนเหนือแนวต้านจิตวิทยา $1,500 ได้ชัวร์ๆซักที
ด้าน Dollar Index ก็กลับมาอ่อนค่าเทียบกับสกุลหลักโดยอยู่ที่ 97.22 หลังจากดีดแข็งค่าขึ้นไปแตะ 97.69 ก่อนผลการประชุมเฟดจะออก
วันนี้ วันพรุ่งนี้ ไปดูตัวเลข PMI ฝั่งจีนกันบ้าง ว่ายังชะลอตัวต่อไหม ขณะที่ ISM Manufacturing PMI ของสหรัฐฯ ซึ่งหลุด 50 จุด เป็นเดือนที่ 2 ติดต่อกัน เมื่อเดือนก.ย. ที่ผ่านมา จะสามารถขยับขึ้นมาได้บ้างหรือไม่ เพราะถ้ายังดิ่งลงไปอีก เฟดอาจจะให้น้ำหนัก data ตัวนี้ และยังพิจารณาลดดอกเบี้ยเพิ่มเติมอีกก็เป็นได้
ค่าเงินบาทเรา ลงมาอยู่ที่ 30.195 บาท/ดอลล่าร์ ขณะที่ กนง. บ้านเราจะมีประชุมวันที่ 6 พ.ย. การที่บาทแข็ง และเฟดลดดอกเบี้ยต่อเนื่อง เป็นสิ่งที่กนง. ต้องเอามาคิดต่อว่า จะลดดอกเบี้ยอีกซักครั้งในรอบนี้ เพื่อช่วยพยุงเศรษฐกิจไว้อีกไหม น่าสนใจทีเดียว รอดูกันต่อนะครับ
Mr.Messenger รายงาน
ที่มา : https://www.facebook.com/192435205925/posts/10157448937185926/
แหล่งที่มาข้อมูล :
https://www.cnbc.com/2019/10/30/fed-decision-interest-rates-cut.html
https://www.bloomberg.com/asia
แท็ก:
แชร์บทความ: